b'\n_START_ARTICLE_\nCerkev sv. Duha, Rib\xc4\x8dev Laz\n_START_SECTION_\nZgodovina\n_START_PARAGRAPH_\nOkoli\xc5\xa1ki prebivalci so se po dolgem obdobju slabe rodnosti poljskih pridelkov zaobljubili, da bodo zgradili cerkev in v njej praznovali \xc2\xbbtri srede\xc2\xab: kvaterno sredo v postu, sredo po Veliki no\xc4\x8di in sredo po Binko\xc5\xa1tih, vsako tretje leto pa po\xc5\xa1iljali zbrane milodare v tirolsko mesto Innichen. Zaobljubo farani izpolnjujejo \xc5\xa1e danes in praznujejo \xc2\xbbtri srede\xc2\xab, denar pa so v Innichen zadnji\xc4\x8d poslali leta 1917. Cerkev, hkrati z zvonikom, je bila v baro\xc4\x8dnem slogu postavljena leta 1743.\n_START_SECTION_\nStavba\n_START_PARAGRAPH_\nCerkev je dolga 16 metrov in \xc5\xa1iroka 8 metrov, krita je s skodlami, ima tri oltarje (glavni je posve\xc4\x8den Svetemu Duhu, desni svetemu Janezu Nepomuku, levi pa svetemu Fran\xc4\x8di\xc5\xa1ku Ksaveriju). Nad vhodom v cerkev je zidan kor, na severni strani pa je prizidana ka\xc5\xa1\xc4\x8da za shranjevanje darov v obliki \xc5\xbeita in drugih pridelkov. Notranjost cekrve je bila v prenovi leta 1981 pobeljena, \xc4\x8deprav so v njej odkrili 12 fresk. Na zunanji fasadi, na vzhodni strani prezbiterija, je velika freska svetega Kri\xc5\xa1tofa. Cerkev ima dva zvonova.'